謝王敦玉惠雙兔
作者：李處權
朝代：宋

paragraphs: 惟兹衣褐徒，功用莫與大。
馳騁文字間，下上無不載。
卓哉昌黎公，毫端跨百代。
傳紀何新奇，不泯良有賴。
先生胸次廣，萬竅號一噫。
學成身益窮，動輒與時背。
興憐不肖子，磨礱去瑕纇。
辛勤三十年，所得纔稊稗。
遺我雖八蹄，高義意有在。
想當避鶻拳，岡壟如歷塊。
束縛諒何施，拙情甘自退。
筆硯行且焚，重垂兒子戒。
方當事口腹，坐與巨觥對。
閉門擁紅爐，大嚼資一快。